[pic] | KOMISIJA EVROPSKIH SKUPNOSTI |

Bruselj, 23.5.2005

KOM(2005) 213 končno

Predlog

SKLEP SVETA

o stališču, ki ga sprejme Skupnost v okviru Sveta ministrov AKP-ES glede sprejetja sklepa o prehodnih ukrepih za obdobje od podpisa do začetka veljavnosti revidiranega Sporazuma o partnerstvu AKP-ES

(predložena s strani Komisije)

OBRAZLOŽITVENI MEMORANDUM

Na ministrski konferenci 23. februarja 2005 so bila sklenjena pogajanja glede revizije Sporazuma o partnerstvu AKP-ES. Udeležene stranke morajo podpisati in ratificirati revidirani Sporazum. Glede na izkušnje lahko ta postopek traja od 18 do 30 mesecev. Člen 95(3) Cotonoujskega sporazuma določa, da Svet ministrov AKP-ES sprejme vse morebitne potrebne prehodne ukrepe do začetka veljavnosti revidiranih določb. V tem primeru je tak sklep potreben, zato ga mora Svet ministrov AKP-ES ob podpisu revidiranega Sporazuma sprejeti.

Komisija meni, da se lahko za obdobje od podpisa do začetka veljavnosti revidiranega Sporazuma večina njegovih določb uporablja začasno. Prednosti revidiranega Sporazuma v smislu večje učinkovitosti in pozitivnega vpliva na sodelovanje se morajo pokazati čim prej.

Vendar pa določbe v zvezi z odobritvijo in upravljanjem novih finančnih sredstev ne morejo začeti učinkovati pred začetkom veljavnosti naslednjega večletnega finančnega okvira, določenega v Prilogi Ia k revidiranemu Sporazumu. Zato bo finančno sodelovanje v prehodnem obdobju in najkasneje do 31. decembra 2007 financirano iz preostanka sredstev 9. Evropskega razvojnega sklada (ERS) in prenesenih neporabljenih sredstev iz prejšnjih ERS.

Nasprotno pa se bo lahko programiranje razpoložljivih sredstev v naslednjem večletnem finančnem okviru začelo še preden slednji začne veljati. Takoj ko bo celotni proračun določen, bodo lahko okvirne dodelitve sredstev vključene v to programiranje. Slednje ne vključuje nobene dodelitve sredstev vse do začetka veljavnosti večletnega finančnega okvira. Zaradi tega bo treba uvesti tudi ustrezne postopke za sprejetje programiranja in oblikovanje ukrepov za zagotavljanje izvajanja večletnega finančnega okvira. V ta namen in v primeru vključitve Evropskega razvojnega sklada v proračun, bi Komisija predlagala, da se, kadar je potrebno, za začasno rabo predvidijo ustrezne določbe prihodnjega notranjega finančnega sporazuma.

V skladu s postopkom iz drugega pododstavka člena 300(2) Pogodbe o ustanovitvi Evropske skupnosti je Svet Evropske unije pristojen za oblikovanje stališča Skupnosti o prehodnih ukrepih, ki se sprejmejo za zadevno obdobje. Komisija meni, da bi moral Svet odobriti priloženi osnutek predloga sklepa, da bi sprejel sklep o začasni uporabi revidiranega Sporazuma o partnerstvu AKP-ES za obdobje od podpisa revidiranega Sporazuma do zaključka postopka ratifikacije.

Predlog

SKLEP SVETA

o stališču, ki ga sprejme Skupnost v okviru Sveta ministrov AKP-ES glede sprejetja sklepa o prehodnih ukrepih za obdobje od podpisa do začetka veljavnosti revidiranega Sporazuma o partnerstvu AKP-ES

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 310 Pogodbe v povezavi z drugo alineo člena 300(2),

ob upoštevanju predloga Komisije,

ob upoštevanju naslednjega:

(1) S členom 15 Sporazuma o partnerstvu AKP-ES, podpisanega v Cotonouju 23. junija 2000 (v nadaljevanju „Sporazum“), je bil ustanovljen Svet ministrov, ki ima pristojnosti odločanja, določene s Sporazumom.

(2) V skladu s členom 95(3) Sporazuma Svet ministrov sprejme vse morebitne potrebne prehodne ukrepe pred začetkom veljavnosti revidiranih določb.

(3) Treba je opredeliti stališče Skupnosti v okviru Sveta ministrov v zvezi s sklepom, ki ga slednji sprejme v zvezi s prehodnimi ukrepi z začetkom veljavnosti od podpisa revidiranega Sporazuma –

SKLENIL:

Edini člen

Stališče Skupnosti v okviru Sveta ministrov o sprejetju prehodnih ukrepov za obdobje od podpisa Sporazuma do začetka veljavnosti revidiranega Sporazuma o partnerstvu AKP-ES temelji na osnutku sklepa, priloženem temu predlogu.

V Bruslju,

Za Svet

Predsednik

PRILOGA

Osnutek

SKLEP SVETA MINISTROV AKP-ES

o prehodnih ukrepih za obdobje od podpisa do začetka veljavnosti revidiranega Sporazuma o partnerstvu AKP-ES

SVET MINISTROV AKP-ES JE –

ob upoštevanju Sporazuma o partnerstvu AKP-ES, podpisanega v Cotonouju 23. junija 2000, v nadaljevanju „Sporazum“, in zlasti člena 95(3) tega sporazuma,

ob upoštevanju naslednjega:

(1) Sporazum je bil sklenjen za obdobje dvajsetih let in je začel veljati 1. marca 2000. Obenem je bila predvidena možnost sprememb njegovih določb ob reviziji vsakih pet let.

(2) Na osnovi te možnosti so bila 23. februarja 2005 v Bruslju sklenjena pogajanja glede revizije Sporazuma o partnerstvu AKP-ES, v nadaljevanju „revidirani Sporazum“. Sporazum je bil podpisan v XXX dne XXXX in bo začel veljati po zaključku postopkov ratifikacije iz člena 93 tega sporazuma.

(3) V skladu s členom 95(3) Sporazuma Svet ministrov sprejme prehodne ukrepe, s katerimi bo zajeto obdobje od podpisa do začetka veljavnosti revidiranega Sporazuma.

(4) Z izjemo določb o odobritvi in izvajanju večletnega finančnega okvira sodelovanja udeležene stranke menijo, da bi bilo primerno predvideti zgodnejšo uporabo revidiranega Sporazuma z dnem, ko je podpisan.

(5) Določbe v zvezi z odobritvijo in upravljanjem finančnih sredstev iz večletnega finančnega okvira, določenega v Prilogi Ia k revidiranemu Sporazumu, se ne morejo začeti uporabljati pred začetkom veljavnosti tega okvira. Zato bo sodelovanje v prehodnem obdobju in najkasneje do 31. decembra 2007 financirano iz preostanka sredstev 9. ERS in prenesenih neporabljenih sredstev iz prejšnjih ERS.

(6) Programiranje razpoložljivih sredstev iz večletnega finančnega okvira se lahko začne pred začetkom veljavnosti tega okvira. Takoj ko bo celotni proračun določen, bodo lahko okvirne dodelitve sredstev vključene v to programiranje. Dodelitev sredstev pa ne bo mogoča pred začetkom veljavnosti večletnega finančnega okvira –

SKLENIL:

Člen 1 Začasna uporaba revidiranega Sporazuma

1. Vse odločbe o reviziji Sporazuma začnejo veljati že z datumom podpisa, razen potrebnih sprememb večletnega finančnega okvira in s tem povezanih delov Cotonoujskega sporazuma, o katerih bo v skladu z odstavkom 3 Priloge Ia in z odstopanjem od člena 95 sedanjega Sporazuma odločal Svet ministrov AKP-ES pred začetkom veljavnosti revidiranega Sporazuma.

2. Vendar pa je zgodnejša uporaba naslednjih določb pogojena z razpoložljivostjo finančnih sredstev iz teh členov:

(a) Člen 11a: Boj proti terorizmu

(b) Člen 11b: Sodelovanje v boju proti kopičenju orožja za množično uničevanje

3. Revidirane določbe Sporazuma so navedene v prilogi k temu sklepu.[1]

Člen 2 Izvajanje sklepa

Države AKP, države članice in Skupnost so pozvane, da vsaka za svoje področje sprejmejo ustrezne ukrepe za izvajanje tega sklepa.

Člen 3Začetek in obdobje veljavnosti sklepa

Ta sklep začne veljati s podpisom revidiranega Sporazuma. Uporablja se do začetka veljavnosti revidiranega Sporazuma.

V […],

Za Svet ministrov AKP-ES

Predsednik

[1] Spremembe k Sporazumu so navedene v dokumentu COM(2005) 185 z dne 3. 5. 2005.